CELEX: E2017P0017
Language: hu
Date: 2017-12-21 00:00:00
Title: Az EFTA Felügyeleti Hatóság által 2017. december 21-én Izland ellen benyújtott kereset (E-17/17. sz. ügy)

22.2.2018   
            
            
               HU
            
            
               Az Európai Unió Hivatalos Lapja
            
            
               C 67/16
            
         Az EFTA Felügyeleti Hatóság által 2017. december 21-én Izland ellen benyújtott kereset
   (E-17/17. sz. ügy)
   (2018/C 67/16)
   Az EFTA Felügyeleti Hatóság 2017. december 21-én keresetet nyújtott be az EFTA-Bíróságon Izland ellen. Az EFTA Felügyeleti Hatóságot (35 Rue Belliard, 1040 Brüsszel, Belgium) meghatalmazotti minőségben Carsten Zatschler, Catherine Howdle és Ingibjörg Ólöf Vilhjálmsdóttir képviseli.
   Az EFTA Felügyeleti Hatóság kéri, hogy az EFTA-Bíróság állapítsa meg a következőket:
   
               1.
            
            
               Izland azáltal, hogy nem fogadta el az Európai Gazdasági Térségről szóló megállapodás V. mellékletének 8. pontjában említett – és az EGT-megállapodáshoz annak 1. jegyzőkönyvével hozzáigazított – jogi aktus (a munkavállalók szabad mozgásával összefüggésben a munkavállalóknak biztosított jogok gyakorlását megkönnyítő intézkedésekről szóló, 2014. április 16-i 2014/54/EU európai parlamenti és tanácsi irányelv) végrehajtásához szükséges intézkedéseket, illetve nem tájékoztatta az EFTA Felügyeleti Hatóságot a jogi aktus végrehajtása céljából elfogadott intézkedésekről, nem teljesítette a jogi aktus és az EGT-megállapodás 7. cikke alapján fennálló kötelezettségeit.
            
         
               2.
            
            
               Az eljárás költségeit Izland viseli.
            
         Jogi és ténybeli háttér, valamint hivatkozott jogalapok:
   
               —
            
            
               Az EFTA Felügyeleti Hatóság (a továbbiakban: EFH) 2017. január 18-án indokolással ellátott véleményt tett közzé, amelyben fenntartotta azt a következtetését, hogy Izland azáltal, hogy nem fogadta el az Európai Gazdasági Térségről szóló megállapodás V. mellékletének 8. pontjában említett jogi aktus (a munkavállalók szabad mozgásával összefüggésben a munkavállalóknak biztosított jogok gyakorlását megkönnyítő intézkedésekről szóló, 2014. április 16-i 2014/54/EU európai parlamenti és tanácsi irányelv) végrehajtásához szükséges intézkedéseket, és/vagy nem tájékoztatta az EFTA Felügyeleti Hatóságot a jogi aktus végrehajtása céljából elfogadott intézkedésekről, nem teljesítette a jogi aktus és az EGT-megállapodás 7. cikke alapján fennálló kötelezettségeit. A felügyeleti és bírósági megállapodás 31. cikke második bekezdésének megfelelően az EFH felszólította Izlandot, hogy az értesítést követő két hónapon belül, vagyis legkésőbb 2017. március 18-ig tegye meg a szükséges intézkedéseket az indokolással ellátott véleménynek való megfelelés érdekében.
            
         
               —
            
            
               Az izlandi kormány 2017. február 13-án válaszolt az EFH indokolással ellátott véleményére. Válaszában az izlandi kormány a felszólító levélre adott válaszára hivatkozott, és közölte, hogy tervei szerint 2017. április 1-je előtt a parlament elé terjeszti a jogi aktust az izlandi jogban végrehajtó törvényjavaslatot.
            
         
               —
            
            
               Az EFH a számára 2017. november 30-i dátummal eljuttatott 1. sz. űrlap kézhezvételét megelőzően semmilyen további információt nem kapott a végrehajtásról. Az 1. sz. űrlapon az izlandi kormány jelezte, hogy a jogi aktust maradéktalanul végrehajtotta az izlandi jogban. Bár a végrehajtás időpontját nem tüntette fel, az izlandi kormány az 1. sz. űrlaphoz csatolta az állítása szerinti, 2014. október 30-i végrehajtási intézkedés – az Európai Gazdasági Térségen belüli szabad munkavállaláshoz és tartózkodáshoz való jogról szóló, 105/2014 számú izlandi törvény (a továbbiakban: a 105/2014 számú törvény) – másolatát.
            
         
               —
            
            
               Az EFH az izlandi Népjóléti Minisztériumnak írt 2017. december 4-i e-mailjében annak tisztázását kérte, hogy – figyelembe véve a felszólító levélre és az indokolással ellátott véleményre adott válaszokat – a 105/2014 számú törvény végrehajtási intézkedésként való bejelentésére tévedésből került-e sor. A minisztérium 2017. december 7-én e-mail útján adott válaszában azt állította, hogy véleménye szerint a 105/2014 számú törvény maradéktalanul végrehajtja az irányelvet, és a korábbi válaszok magyarázataként azt közölte, hogy „átláthatóbbnak tartották, ha külön rendelkezés mondja ki [a 105/2014 számú törvényben], hogy a törvény az irányelvet hajtja végre”, valamint azt, hogy ezt a módosítást egy 2017 áprilisában előterjesztett törvényjavaslat útján valósítják meg.
            
         
               —
            
            
               2017. december 19-én, miután elvégezte annak értékelését, hogy a bejelentett intézkedések tekinthetők-e úgy, hogy megvalósították a törvényt, az EFTA Felügyeleti Hatóság úgy határozott, hogy a felügyeleti és bírósági megállapodás 31. cikke második bekezdése alapján az EFTA-Bíróság elé viszi az ügyet.